**Előterjesztés**

**Ady Endre utca hídon túli szakaszának területrendezésére**

**Tisztelt Képviselő-testület!**

A jelenlegi Ady Endre utca egyik lakója jelezte, hogy háza megvásárlásakor a bank kifogásolta: ingatlanához nem vezet folyamatosan közút. A terepen, majd a térképen utánanézve az következők állapíthatók meg:

Ténylegesen folyamatosan van út kialakítva, egy darabig aszfaltos, majd zúzott kővel borítva.

A térképen a 437-es hrsz.-ú út a 470/1-es hrsz.-ú ingatlannál ér véget. Egy szakaszon külterületi mezőgazdasági művelésű területen bejegyzés nélkül halad, majd ismét útként jelölve – minden kapcsolat nélkül – megjelenik a 438-as hrsz. Ez után ismét mezőgazdasági művelésű terület következik, majd ismét bejegyzett út, 439-es hrsz.-i számmal. Ezekből kellene összefüggő, közút bejegyzésű ingatlant kialakítani. Az erre vonatkozó döntéselőkészítő helyszínrajz ki lett küldve.

Ahhoz, hogy a lakott területen lévő ingatlanok közúton megközelíthetőek legyenek, a 0211/3 és 0211/16 hrsz.-ú ingatlanok egy részét kellene igénybe venni.

|  |  |  |  |  |  |
| --- | --- | --- | --- | --- | --- |
| Hrsz. | Tulajdonos neve | Tulajdonos címe | Tul. hányad | I.vétel  m2 | Ellenérték fejében m2 |
| 0211/3 | önkormányzat | Szabadság tér 11. | 1/1 | 94 | 0 |
| 0211/16 | Pajor Péter | Ady Endre utca | 1/1 | 314 | 314 |
|  |  |  |  | 408 | 314 |

A két terület az igénybevétel után is maradhatna külterület, de máscélú hasznosítás miatt eljárást kell lefolytatni a Földhivatal Mezőgazdasági Osztályán. Jelen esetben azt kell igazolni, hogy a feltüntetni kívánt út több, mint tíz éve útként használatos. Ehhez olyan magánszemélyek nyilatkozata kell, akik ezt a tényt hitelesen igazolni tudják. Ezzel párhuzamosan készülhet el a megosztási vázrajz, valamint egyezség a nem önkormányzati terület tulajdonosával.

A telekalakítási vázrajz benyújtása után a földhivatal keresi meg az útügyi hatóságot, hogy adjon szakhatósági véleményt, valamint ebben a szakaszban kell más eljáró hatóságot kijelöltetni, mert a jegyző saját önkormányzata ügyében nem járhat el szakhatóságként.

Ahhoz, hogy az út kialakítása megtörténjen, a következő határozati javaslatot kellene elfogadni:

Határozati javaslat:

Kesztölc község Önkormányzata Képviselő-testületének /2017. (.) határozata máscélú hasznosítás és telekalakítási eljárás kezdeményezéséről

Kesztölc Község Képviselő-testülete telekalakítási eljárást kezdeményez a 0211/3 és a 0211/16 hrsz.-ú ingatlanok – változási vázrajzon feltüntetett mértéke tekintetében a KEM Kormányhivatal Esztergomi Járási Hivatala Földhivatali Osztálynál. A kialakuló ingatlan besorolása: kivett közút.

Felelős: Vöröskői István polgármester

Határidő: 2017. december 31.

Kesztölc, 2017. november 24.

Vöröskői István

polgármester